"Regina Maria" ar putea plăti daune de sute de mii de euro pentru teste COVID-19 fals-pozitive în cazul a 16 angajați CFR Cluj.
16 angajaţi de la CFR Cluj au ieşit pozitivi la COVID-19, la testele făcute la "Regina Maria". La următoarele două rânduri de teste, rezultatele celor 16 au ieșit negative. CFR Cluj va cere daune în instanţă celor de la "Regina Maria".
Testele de COVID-19 ajung pe masa de judecată! Jucătorii şi staff-ul celor de la CFR Cluj au trecut printr-un adevărat coşmar în ultima perioadă. Chiar înaintea meciului cu FCSB, la echipă au apărut 10 cazuri de COVID-19. Întreg lotul s-a retestat în reţeaua "Regina Maria" din Bucureşti şi alte 16 teste au ieşit pozitive.Reveniţi la Cluj, niciunul dintre cei 16 noi bolnavi de COVID-19 n-a mai ieşit pozitiv la următoarele două rânduri de teste, făcute la Spitalul de Boli Infecţioase şi Spitalul Judeţean. Ancheta epidemiologică a ajuns la final, iar echipa va fi din nou programată să joace în Liga 1.Potrivit surselor Mediafax, CFR Cluj are de gând să dea în judecată clinica "Regina Maria". Avocaţii vor cere în instanţă despăgubiri de câteva sute de mii de euro. Oficialii CFR-ului susţin că testele făcute aici au fost fals-pozitive, iar clubul a avut numai de suferit de pe urma erorii medicale, atât din punct de vedere financiar, cât şi emoţional.Reprezentanţii de la "Regina Maria" nu ne-au oferit niciun punct de vedere până la această oră.